**ישנה בחיק ילדות / יהודה הלוי  -ניתוח כולל של השיר**

**סוג השיר**

שיר   קודש –פיוט המכונה **רשות לנשמת**. זהו פיוט שהתלווה **לתפילת נשמת כל חי** הנאמרת בתפילת שחרית של  שבת וחגים  .

**הרעיון המרכזי**

בשיר פונה הדובר לנשמה  שבו , כדי שתתרומם ותתעלה לדרגה רוחנית גבוהה ותתקרב לבורא.

הנשמה על פי תפישת ח"זל ותפישות יהודיות בימי הביניים היא: ישות רוחנית הקיימת לעולם, שוכנת במשך תקופת חיי האדם בתוך הגוף ובמותו היא עוזבת אותו לחיי נצח בעולם הבא. כמו כן מהווה הנשמה במשך חיי אדם את הממד הרוחני , הגבוה  שמצוי באדם ,שיכול במצבים של התעלות רוחנית גדולה להתקרב ולהתמזג באלוהי.

**מבנה המסגרת של  השיר**

**לשיר חמישה בתים , בכל בית דלת וסוגר [ היוצרים את החלוקה לשורות]**

החרוז המבריח הוא  בהברה **רו**המסיימת את כל הבתים.

בשיר גם ישנו **אקרוסטיכון ,**כלומר  צרוף כל האותיות הראשונות בכל בית יוצר מילה או שם.

האקרוסטיכון בפיוט זה יוצר את חתימת המשורר בשמו  י ה ו ד ה .

**ניתוח השיר –משמעות וקישוטים אומנותיים.**

בבית הראשון בשיר מדומה הנשמה **באופן מטפורי** למי ששרויה בשנה "בחיק ילדות" והדובר מאיץ בה לקום ממשכבה , כלומר לצאת ממצב פסיבי ורדום , לצאת משלב ראשוני של ילדות ולעבור למצב ער ומפותח יותר. השאלה "למתי תשכבי " יש בה מעין טון של נזיפה כמו לילד מתפנק וכך גם מתאים **השיבוץ**מספר משלי : " עד מתי , עצל , תשכב, מתי תקום משנתך " [משלי ו' ט']

**הפניה המעוררת לנשמה ממשיכה גם בסוגר של הבית כאשר השימוש בפועל בציווי דעי  מדגיש את ההכרח והדחיפות להתעורר . בפניה לנשמה מופיעים לאורך כל השיר פעלים רבים בציווי : קומי , צאי , ראי, התנערי , דאי , היי..מרדפת  הממחישים את הרצון החזק לחוש בהתעוררות הנשמה.**

**"דעי כי נעורים כנעורת ננערו"  . הדימוי המופיע כאן הוא של הנעורים כנשורת פשתן הנפוצה ברוח , כלומר לדבר  קל ערך הנושר וחולף במהירות . ביטוי זה הוא גם צימוד עשיר ומשובח**

**כל המילים בו הם בעלות צליל דומה ושרש דומה ומשמעותן שונה . תפארת הפתיחה  מושגת בבית זה לא ע"י חרוז פנימי , כאם ע"י צימוד זה .**

**הדובר בשיר מאיץ בנשמה להתעורר לא רק ממצב הילדות התמימה אלא להינתק מההיצמדות לנעורים כאל דבר שיש להיאחז בו. הבית הבא שוב פותח במעין נזיפה המנוסחת  כשאלה רטורית**

**"הלעד ימי השחרות " כלומר הלעד ימי הנעורים? [שחרות משחור השער]   וכבר בבית הבא קורה הדובר לנשמה להביט "במלאכי השיבה"  הלא הם הזקנים המטיפים מוסר ולקח וחכמה שרכשו בימי חייהםאו מזהרים מפני יום המוות המתקרב.**

**הנשמה המתעוררת יכולה לראות בהינף אחד את כל שלבי החיים: ילדות, נעורים וזקנה והיא מתבקשת להינתק   מהכבילות וההיצמדות אליהם. מקופל כאן הרעיון שהחיים חולפים במהירות, ועליה להתעורר ולא להיכבל במתיקות הרדומה של הילדות המפנקת , ולא בתחושת "הנצח" והעצמה המדומה  של הנעורים ,עליה להינתק מהצמדות להנאות חולפות  ,כי במהרה יחלפו החיים ויום הזקנה והמוות יתקרב מבלי שהנשמה התקרבה ליעודה האמיתי והגבוה.  על הנשמה  להתרומם אל המופלא שיש מעל כל אלה.**

**היופי שיש בעיצוב הרעיון , נובע מכך ששלבי החיים לא מוצגים באופן שלילי לחלוטין , אלא דווקא בכוח המשיכה שלהם , אלא שכל אלה עדיין לא מבטאים את  האיכות האלוהית שהנשמה נועדה לה ועליה להתרומם גבוה יותר.**

 ואכן התנועה המתוארת  בבתים הבאים היא התנועה כלפי מעלה כאשר הדמוי המרכזי **הוא דמוי** **הציפור הממריאה מעלה  .**בבית השלישי קורא הדובר לנשמה  " התנערי מן הזמן " כלומר להשתחרר מהכבלים לכל מה שהוא בן חלוף ובן תמותה ,כלומר החיים בעולם החומרי והגשמי **. הדימוי** של ההתנערות מהזמן הוא מפתיע , כיוון שהינו מצפים שמעשה כזה של השתחררות מהחומרי והארצי   יהיה קשה , אולם לנשמה המתעוררת  זהו מעשה פשוט וקל וחינני כמו התנערות של ציפורים מרססי לילה. יש קסם ועדינות בנפנוף של הטל מהכנפיים לפני שהציפור ממריאה ואכן בבית הרביעי הנשמה ממריאה כמו ציפור. מקופל כאן גם הרעיון שהנשמה מתנערת מן "הלילה " , מן הצד האפל של הקיום צד התאווה החטא  .

 " דאי כדרור למצוא דרור ממעלך " – כלומר עופי כמו ציפור דרור  למצוא חופש מחטאך, ומעוונותיך   . כמובן שיופיו של **הדמוי** משתבח בגלל **הצימוד  דרור –דרור** - ציפור –חופש .

בסוגר של הבית ממשיך הדובר את רעיון וקורא לנשמה המתרוממת כציפור להינתק מ"תולדות ימים כימים יסערו " , כלומר מכל האירועים המתישים של חיי היומיום האנושיים  וההיסטוריה  המדומים לימים [ ריבוי של  ים] סוערים .

גם פה מצטיין  הסוגר **בצימוד ימים- ימים ,**כלומר ריבוי של יום וריבוי של ים.

בבית האחרון מתואר  כיצד מתאחדת הנשמה עם הממד האלוהי ורודפת את קירבת  האל  , המלך שלה [כנוי שיש בו גם כבוד וגם אהבה] יחד עם קהל  נשמות הנוהרות אל טובו של ה'. בביטוי **משובץ** בטוי מנבואת נחמה של ירמיה : ונהרו אל טוב ה'….והייתה נפשם כגן רווה".